ΓΡΑΠΤΗ ΕΡΩΤΗΣΗ E-3546/01

υποβολή: Erik Meijer (GUE/NGL) προς την Επιτροπή

(8 Ιανουαρίου 2002)

Θέμα: Έλεγχος της χρήσης διπλών διχτυών από αλιευτικά πλοία προκειμένου να αυξηθεί το αλίευμα μέσω του μικρότερου ανοίγματος ματιών στα δίχτυα

1. Γνωρίζει η Επιτροπή ότι σε μερικά αλιευτικά πλοία το άνοιγμα των ματιών στα δίχτυα τράτας των 80 χιλιοστών γίνεται μικρότερο διότι από την εσωτερική πλευρά προσδένεται δεύτερο δίχτυ, το αποκαλούμενο εσωτερικό· έτσι τα ανοίγματα των ματιών των δύο διχτυών διασταυρώνονται και κατά συνέπεια γίνονται σαφώς μικρότερα για να μπορούν να συλλαμβάνονται και μικρότερα ψάρια και να αφαιρούνται όλα από την θάλασσα·

2. Σήμερα, η χρήση αυτού του εσωτερικού διχτυού γίνεται αντιληπτή μόνο από πλοία επιθεώρησης στη θάλασσα τα οποία επισκέπτονται τα αλιευτικά πλοία κατά τη διάρκεια των δραστηριοτήτων τους ούτως ώστε να μπορούν να συλλάβουν τους αλιείς επ' αυτοφώρω κατά τη χρήση των διχτύων και όχι προληπτικά, πριν τον απόπλου·

3. Τι παρεμποδίζει τη δυνατότητα ελέγχου για την ύπαρξη εσωτερικού διχτυού ήδη πριν τον απόπλου· Εμποδίζεται αυτός ο προληπτικός έλεγχος από ευρωπαϊκή νομοθεσία ή από διαφορετικούς κανόνες στα κράτη μέλη·

4. Πως προτίθεται να ενεργήσει η Επιτροπή ούτως ώστε ο έλεγχος για τη χρήση του εσωτερικού διχτυού να μην διεξάγεται μόνον εν πλω αλλά ήδη και κατά το στάδιο προετοιμασίας στην ξηρά προκειμένου να σταματήσει η χρήση του εσωτερικού διχτυού·

Πηγή: Εφημερίδα Rotterdams Daglad της 30ης Νοεμβρίου 2001.

Απάντηση του κ. Fischler εξ ονόματος της Επιτροπής

(13 Φεβρουαρίου 2002)

Η Επιτροπή γνωρίζει ότι χρησιμοποιούνται διατάξεις περιορισμού του μεγέθους των ματιών, όπως είναι τα συστήματα binnenkuil που συναντώνται ιδίως σε διάφορους τύπους αλιείας, όπως είναι η αλιεία της γλώσσας. Το πρόβλημα αναφέρεται στην έκθεση για την παρακολούθηση της εφαρμογής της Κοινής Αλιευτικής Πολιτικής(1).

Ωστόσο, οι διατάξεις αυτές, όπως είναι τα binnenkuil, δεν διαπιστώθηκαν μόνο στη θάλασσα. Οι αρμόδιες αρχές της Ολλανδίας εφάρμοσαν κατά το παρελθόν πρόγραμμα επιθεώρησης βάσει του οποίου γινόταν έρευνα στα λιμάνια σε σκάφη που ήταν ύποπτα για τη χρήση των διατάξεων αυτών. Μετά τα αρχικά αποτελέσματα επιθεώρησης, οιπεύθυνοι για τη δραστηριότητα των εν λόγω σκαφών προσαρμόστηκαν στην πρακτική αυτή επιθεώρησης. Πράγματι, οι εν λόγω διατάξεις δεν μπορούσαν πλέον να ανιχνευθούν κατά την έρευνα των ύποπτων σκαφών στα λιμάνια. Οι επιθεωρητές παρατήρησαν ότι οι πλοίαρχοι χρησιμοποιούσαν άλλες μεθόδους για τη μείωση του νόμιμου μεγέθους των ματιών. Οι σάκοι των διχτυών δενόντουσαν ιδίως με σχοινιά που έκλειναν κατά την ανέλκυση της τράτας. Τέτοιου είδους πρακτικές μπορούν να ελεγχθούν μόνον όταν πραγματοποιείται επιθεώρηση στη θάλασσα.

Σύμφωνα με τους κοινοτικούς κανόνες, η ευθύνη του ελέγχου της εφαρμογής της κοινοτικής νομοθεσίας εμπίπτει στην αρμοδιότητα των κρατών μελών.

Σύμφωνα με την κοινοτική νομοθεσία, απαγορεύεται η χρήση οποιασδήποτε διάταξης που περιορίζει το μέγεθος των ματιών, εκτός εκείνων που καθορίζονται στον κανονισμό της Επιτροπής (ΕΟΚ) αριθ. 3440/84, της 6ης Δεκεμβρίου 1984, για την προσάρτηση διατάξεων σε τράτες, δανέζικες τράτες και παρόμοια δίχτυα(2).

Σύμφωνα με τον κανονισμό (ΕΟΚ) αριθ. 2847/93, της 12ης Οκτωβρίου 1993, για τη θέσπιση συστήματος ελέγχου που εφαρμόζεται στην Κοινή Αλιευτική Πολιτική(3), η επιθεώρηση εφαρμόζεται σε όλες τις δραστηριότητες του τομέα της αλιείας στη θάλασσα καθώς επίσης και στην ξηρά. Τα κράτη μέλη λαμβάνουν τα κατάλληλα μέτρα συμπεριλαμβανομένης της διάθεσης οικονομικών μέσων και μέσων επιθεώρησης, για τη διασφάλιση της τήρησης των κανόνων της Κοινής Αλιευτικής Πολιτικής, και ιδίως εκείνες που αφορούν το νόμιμο μέγεθος των ματιών και το ελάχιστο μέγεθος των ψαριών. Επιπροσθέτως, σύμφωνα με τον εν λόγω κανονισμό, το επίπεδο των κυρώσεων που εφαρμόζονται στις παραβάσεις πρέπει να παρεμποδίζει αποτελεσματικά την μη παραβίαση ισχυόντων κανόνων. Η προστασία νεαρών ψαριών έχει ουσιαστική σημασία για την αναπαραγωγή των ιχυαποθεμάτων. Η άσκηση ανεύθυνων αλιευτικών πρακτικών, όπως είναι η χρήση των εν λόγω διατάξεων για τον περιορισμό του νόμιμου μεγέθους των ματιών, καταδικάζεται, κατά συνέπεια, από τους βασικούς παράγοντες στον τομέα της αλιείας. Ως εκ τούτου, η Επιτροπή παροτρύνει τα κράτη μέλη να καταπολεμήσουν τις προαναφερόμενες πρακτικές με τη διενέργεια επιθεωρήσεων τόσο στη θάλασσα όσο και στην ξηρά.

(1) COM(2001)526 τελικό.

(2) ΕΕ L 318 της 7.12.1984.

(3) ΕΕ L 261 της 20.10.1993.